ΨΗΦΙΣΜΑ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ ΤΗΣ ΕΚΑΧ ΓΙΑ ΤΑ ΣΤΑΤΙΣΤΙΚΑ ΜΕΣΑ ΣΤΟΥΣ ΤΟΜΕΙΣ ΤΟΥ ΑΝΘΡΑΚΑ ΚΑΙ ΤΟΥ ΧΑΛΥΒΑ (Εγκρίθηκε ομόφωνα στην 338η συνεδρίαση της 18ης Δεκεμβρίου 1997) (98/C 48/03)

(Κείμενο που παρουσιάζει ενδιαφέρον για τον ΕΟΧ)

1. Η ΣΥΜΒΟΥΛΕΥΤΙΚΗ ΕΠΙΤΡΟΠΗ ΤΗΣ ΕΚΑΧ:

1.1. υπενθυμίζε τις προηγούμενες θέσεις της όσον αφορά τη λήξη της συνθήκης ΕΚΑΧ το 2002 και το μέλλον των στατιστικών μέσων (1). Η Συμβουλευτική Επιτροπή διαπίστωσε ότι τα στατιστικά μέσα της ΕΚΑΧ, όπως αναπτύχθηκαν από τη Στατιστική Υπηρεσία και τις υπηρεσίες της Ευρωπαϊκής Επιτροπής σε συνεργασία με τις βιομηχανίες άνθρακα και χάλυβα στο βιομηχανικό, οικονομικό, εμπορικό και κοινωνικό τομέα, είναι, κατά τη γνώμη όλων των ενδιαφερόμενων φορέων, απολύτως ικανοποιητικά. Εκφράστηκε η επιθυμία συνέχισης των εν λόγω μέσων μετά το 2002, σημειώνοντας ιδιαίτερα τη χρησιμότητα, για τις αποφάσεις επενδύσεων, της διαφάνειας που δημιουργεί η πληροφόρηση σχετικά με τα επενδυτικά προγράμματα και την ανάπτυξη δυνατοτήτων, τηρώντας τους κανόνες ανταγωνισμού,

1.2. εν όψει της κατάργησης της νομικής βάσης την οποία συνιστά η συνθήκη ΕΚΑΧ για τον καθορισμό της ευθύνης της Επιτροπής όσον αφορά τη διάθεση στατιστικών πληροφοριών και τη συλλογή τους από τις επιχειρήσεις που προβλέπει η εν λόγω συνθήκη,

1.3. και γνωρίζοντας την ανάγκη να βασίζονται, από το 2002 και εξής, τα στατιστικά μέσα που αφορούν τους τομείς του άνθρακα και του χάλυβα στις διατάξεις της συνθήκης για την Ευρωπαϊκή Ένωση,

1.4. υποστηρίζει πλήρως την επιθυμία των επιχειρήσεων, των ενώσεών τους και των κυβερνήσεων των κρατών μελών να εξορθολογιστεί και να ελαφρυνθεί το υφιστάμενο σύστημα συλλογής στατιστικών στοιχείων, μεριμνώντας παράλληλα ώστε να διατηρηθεί η ορθότητα των πληροφοριών.

2. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΟΝ ΑΝΘΡΑΚΑ:

2.1. τα στατιστικά στοιχεία που αφορούν τον άνθρακα θα απαιτούνται και μετά το 2002. Είναι απαραίτητα για την ανάλυση της αγοράς της Ευρωπαϊκής Ένωσης στον τομέα του άνθρακα, και ιδίως για τις επιχειρήσεις του τομέα. Οι ενεργειακές πολιτικές, είτε στο επίπεδο της Ένωσης είτε σε εθνικό επίπεδο, εξαρτώνται επίσης από αυτά,

2.2. οι στατιστικές σχετικά με τον άνθρακα αποτέλεσαν αντικείμενο πολλών διαδοχικών τροποποιήσεων. Το υφιστάμενο σύστημα συλλογής ανταποκρίνεται με ορθολογικό τρόπο στις ανάγκες σημαντικών και συγκρίσιμων στοιχείων για την αγορά της Ευρωπαϊκής Ένωσης για την ενέργεια και τον άνθρακα. Οι στατιστικές άνθρακα έχουν, για τον κλάδο αυτό, τη δική τους αξία. Ωστόσο, κατά παράδοση ενσωματώνονται στις στατιστικές ενέργειας όπου και κατέχουν μια σταθερή θέση,

2.3. το πλαίσιο αυτό ενσωματώνει επίσης και τα υπόλοιπα στερεά καύσιμα, και κυρίως το λιγνίτη, την τύρφη και τη βιομάζα,

2.4. ως εκ τούτου, δεν κρίνεται απαραίτητη καμία ουσιαστική τροποποίηση όσον αφορά τον τομέα του άνθρακα, ο οποίος αποτελεί ένα από τα δύο κύρια προϊόντα που καλύπτει η συνθήκη ΕΚΑΧ.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΟ ΧΑΛΥΒΑ

3.1. οι στατιστικές σχετικά με το χάλυβα είναι λεπτομερείς και αναπροσαρμόζονται περιοδικά σύμφωνα με την εξέλιξη της κατάστασης. Ως εκ τούτου, έχει επιτευχθεί υψηλό επίπεδο διαφάνειας, πράγμα που τις καθιστά χρησιμότατο μέσο προσανατολισμού για τους οικονομικούς φορείς, τους πολιτικούς κύκλους και τους κοινωνικούς εταίρους,

3.1.1. η ταχεία διάθεση λεπτομερών πληροφοριών είναι κεφαλαιώδους σημασίας για την ανάλυση και τη λήψη αποφάσεων για το μέλλον, με πλήρη γνώση της κατάστασης,

3.1.2. οι επιχειρήσεις και οι εργαζόμενοι σ' αυτές οφείλουν, στο μέλλον όπως και στο παρόν, να είναι σε θέση να προσανατολίζονται σε ένα περιβάλλον το οποίο χαρακτηρίζεται από ταχείες αλλαγές και από ένα όλο και εντονότερο ανταγωνισμό. Στο μέλλον, η ευελιξία και η ικανότητα προσαρμογής θα εξαρτώνται σε ακόμη μεγαλύτερο βαθμό από την ποιότητα των πληροφοριών και από την ταχύτητα με την οποία θα διατίθενται οι πληροφορίες αυτές,

3.1.3. η βιομηχανία χάλυβα υπόκειται σε μεγάλες διακυμάνσεις στο πλαίσιο των συγκυριακών κύκλων. Ο έγκαιρος εντοπισμός των διαφορών μεταξύ της προσφοράς και της ζήτησης, απαιτεί να υπάρχει δυνατότητα χρησιμοποίησης διαφόρων στοιχείων τα οποία θα αναφέρονται σε όλους τους ουσιαστικούς τομείς,

3.1.4. η διατήρηση μιας μεσοπρόθεσμης και μακροπρόθεσμης ισορροπίας απαιτεί τη διάθεση πληροφοριών οι οποίες θα εντοπίζουν εγκαίρως τους κινδύνους κορεσμού της παραγωγής ή υπερπαραγωγής. Η διαδικασία αναδιάρθρωσης η οποία συντελείται στις ΧΚΑΕ και στις υπόλοιπες ανατολικές χώρες, όπου ουσιαστικά δεν υπάρχουν σχετικές βάσεις δεδομένων, θα απαιτήσει, για πολλά ακόμη έτη, σχετική παρακολούθηση,

3.1.5. η αναστάτωση των δομών της ευρωπαϊκής και παγκόσμιας βιομηχανίας χάλυβα καθώς και η τάση παγκοσμιοποίησης των αγορών θα συνεχιστούν. Σ' αυτό το πλαίσιο, μια ορθή πολιτική απαιτεί πληροφόρηση υψηλής ποιότητας,

3.2. ωστόσο, η συλλογή των στατιστικών στοιχείων συνεπάγεται ουσιαστικό φόρτο εργασίας για τις επιχειρήσεις. Σε αντιστάθμισμα της προσπάθειας αυτής, απαιτείται να τίθενται οι πληροφορίες αυτές στη διάθεση των αρχών και των επιχειρήσεων κατά τρόπο αξιόπιστο, ταχύ και πλήρη,

3.3. η βιομηχανία χαλυβουργίας δεν πρέπει πλέον να τοποθετείται στο περιμετρικό πλαίσιο της ΕΚΑΧ αλλά, στο εξής, να ενσωματώνει την πρώτη μεταποίηση (σφυρηλασία, σωλήνες, επανέλαση, συρματοποίηση, ολκή, επικάλυψη και μορφοποίηση) (2). Θα πρέπει επίσης να καλύπτεται επαρκώς το εμπόριο του χάλυβα.

4. ΚΑΤΑ ΣΥΝΕΠΕΙΑ, Η ΣΥΜΒΟΥΛΕΥΤΙΚΗ ΕΠΙΤΡΟΠΗ ΣΥΝΙΣΤΑ, ΟΣΟΝ ΑΦΟΡΑ ΤΟ ΜΕΛΛΟΝ ΤΗΣ ΣΤΑΤΙΣΤΙΚΗΣ ΣΤΟΥΣ ΤΟΜΕΙΣ ΤΟΥ ΑΝΘΡΑΚΑ ΚΑΙ ΤΟΥ ΧΑΛΥΒΑ, ΝΑ ΛΗΦΘΟΥΝ ΥΠΟΨΗ ΤΑ ΑΚΟΛΟΥΘΑ ΣΗΜΕΙΑ:

4.1. δεδομένου ότι απομένουν λιγότερα από πέντε έτη ισχύος της συνθήκης ΕΚΑΧ, πρέπει να αναζητηθεί πάραυτα μια νέα νομική βάση η οποία να βασίζεται στη συνθήκη για την Ευρωπαϊκή Ένωση και να μεριμνά για μια κατά το δυνατόν ευρύτερη διεθνή συμβατότητα, ιδίως στο πλαίσιο των διεθνών οργανισμών, όπως ο Διεθνής Οργανισμός Ενέργειας (ΔΟΕ), η Οικονομική Επιτροπή για την Ευρώπη (ΟΕΕ) και ο ΟΟΣΑ,

4.2. όπως συνέβη και με τον άνθρακα, ο οποίος ενσωματώθηκε στις στατιστικές ενέργειας, ο τομέας της ΕΚΑΧ θα πρέπει να επεκταθεί ώστε να καλύπτει την πρώτη μεταποίηση και, αν είναι δυνατόν, άλλες βασικές βιομηχανίες (όπως των σιδηροκραμάτων, τα χυτήρια) που συχνά αντιμετωπίζουν προβλήματα παρόμοια με εκείνα του χάλυβα,

4.3. μεταξύ της Στατιστικής Υπηρεσίας και των υπηρεσιών της Ευρωπαϊκής Επιτροπής, των Εθνικών Στατιστικών Υπηρεσιών, των επαγγελματικών ενώσεων και των επιχειρήσεων, θα πρέπει να συμφωνηθεί μια άριστη οργάνωση της συλλογής και της επεξεργασίας των στοιχείων, προκειμένου να μειωθεί ο φόρτος εργασίας τόσο των επιχειρήσεων όσο και των εθνικών αρχών και να εξασφαλιστεί η αξιοπιστία των συλλεγόμενων στοιχείων,

4.4. τα μέσα που θα επιλεγούν θα πρέπει να εξασφαλίζουν την απαραίτητη διαφάνεια κατά τρόπον ώστε να μπορούν οι επιχειρήσεις να λαμβάνουν συνειδητά τις βραχυπρόθεσμες εμπορικές αποφάσεις και τις μακροπρόθεσμες στρατηγικές αποφάσεις επενδύσεων. Τα μέσα αυτά θα πρέπει επίσης να παρέχουν στους κοινωνικούς εταίρους των εν λόγω τομέων και στις κυβερνήσεις τις απαραίτητες πληροφορίες για την εφαρμογή των κοινωνικών πολιτικών τους. Όσον αφορά τις ΧΚΑΕ, θα πρέπει να αρχίσουν ήδη να υιοθετούν σταδιακά στατιστικά μέσα της Ευρωπαϊκής Ένωσης για τον άνθρακα και το χάλυβα. Για το σκοπό αυτό.

4.4.1. θα πρέπει οι ενδιαφερόμενες βιομηχανίες να έχουν στη διάθεσή τους λεπτομερή στοιχεία δραστηριότητας το συντομότερο δυνατόν μετά τη λήξη των περιόδων απογραφής. Τα στοιχεία αυτά θα πρέπει να καλύπτουν τους ακόλουθους τομείς: πρώτες ύλες, ενέργεια, παραγωγή, απασχόληση, παραγγελίες, παραδόσεις, εξωτερικό εμπόριο, καθώς και τις κινήσεις αποθεμάτων. Ένα σύστημα λογικής εκτίμησης θα πρέπει, κάθε φορά που θα απαιτείται, να προηγείται της δημοσίευσης των οριστικών αριθμητικών στοιχείων έτσι ώστε να επιτρέπει στους εμπορικούς φορείς να λαμβάνουν θέση σε σχέση με τους συγκυριακούς κύκλους και να προσαρμόζονται ανάλογα, έχοντας πλήρη γνώση της κατάστασης,

4.4.2. θα πρέπει να τεθεί στη διάθεση των επιχειρήσεων ένα σύνολο σημαντικών πληροφοριών σχετικά με τις διαρθρωτικές και τεχνολογικές μεταβολές καθώς και τη μεσοπρόθεσμη και μακροπρόθεσμη εξέλιξη των αγορών και των δυνατοτήτων παραγωγής, έτσι ώστε να είναι σε θέση να κατευθύνουν ανάλογα τις μακροπρόθεσμες επενδυτικές και αναπτυξιακές τους πολιτικές,

4.4.3. στοιχεία σχετικά με την απασχόληση και τη διάρθρωση του εργατικού δυναμικού, τα οποία θα καλύπτουν καταλλήλως τα εργατικά ατυχήματα, θα πρέπει να συμπληρώνουν, όσον αφορά τις κοινωνικές πτυχές, τα τεχνικά μέσα,

4.5. η Συμβουλευτική Επιτροπή της ΕΚΑΧ καλεί την Επιτροπή να αναλάβει, κατόπιν διαβουλεύσεων με τους σχετικούς οικονομικούς και κοινωνικούς εταίρους, την αναμόρφωση των στατιστικών μέσων για τον άνθρακα και το χάλυβα, σύμφωνα με τις αρχές που διατυπώθηκαν παραπάνω.

(1) ΕΕ C 206 της 11.8.1995, σ. 7.

(2) Κεφάλαια 27.1, 27.2 και 27.3 της NACE, που αντιστοιχούν περίπου στα κεφάλαια 72 και 73 του εναρμονισμένου συστήματος ταξινόμησης των προϊόντων.